Amfitryon
Store norske leksikon,Religion og filosofi,Historiske religioner,Gresk religion
Amfitryon er en gresk sagnkonge, sønn av Alkaios og sønnesønn av Persevs. Fordrevet fra Argos, hvor hans slekt hørte hjemme, flyktet han til Theben sammen med Alkmene, som var datter av hans fars bror Elektryon. Her fridde Amfitryon til Alkmene og hun lovte å gifte seg med ham på betingelse av at han overvant tafierne som hadde drept hennes brødre. Dette lyktes ham og han ektet Alkmene, men mens han var ute i krigen besøkte Zevs henne i Amfitryons skikkelse. Da hun skulle føde, fikk hun to sønner: Herakles, sønn av Zevs, og Ifikles, sønn av Amfitryon.
Sagnet om den bedratte ektemann har vært populært stoff i litteraturen. Amfitryon er tittel på en komedie fra ca. 190 fvt. av Plautus. I senere tid er emnet behandlet i komedier av Molière (1668), John Dryden (1690), Heinrich von Kleist (1929) og av Hippolyte Jean Giraudoux i Amphitryon 38 (det vil si den 38. bearbeidelsen av Plautus' komedie). Les mer i Store norske leksikon latinsk litteratur komedie Persevs Herakles gresk mytologi